दूसरी कक्षा का छात्र प्रद्युम्न आठ सितम्बर को स्कूल परिसर में मृत पाया गया था. इस मामले में उसी दिन स्कूल के एक बस कंडक्टर को गिरफ्तार किया गया था. इस बीच, प्रद्युम्न के पिता बरूण ठाकुर ने यहां एक संवाददाता सम्मेलन में कहा कि उन्होंने देश के शीर्ष नेताओं से अपील की है कि इस 'संवेदनशील मामले' की सीबीआई जांच तेजी से कराई जाए. ठाकुर के वकील ने आरोप लगाया कि हरियाणा सरकार की सिफारिश के बाद भी सीबीआई जांच अब तक शुरू नहीं की गई है. उन्होंने कहा, 'यदि सीबीआई की ओर से कल तक औपचारिक जांच शुरू नहीं की जाती है तो बरूण ठाकुर सोमवार को उच्चतम न्यायालय का रुख करेंगे.'